b"\n_START_ARTICLE_\nMunib al-Masri\n_START_SECTION_\nVida personal\n_START_PARAGRAPH_\nAl-Masri va n\xc3\xa9ixer a Nablus el 1934. Va assistir a la Universitat Nacional an-Najah i es va graduar a la\xc2\xa0Universitat de Texas, als Estats Units. Va estar implicat en la fundaci\xc3\xb3 de la Universitat d'al-Quds._NEWLINE_La seva riquesa prov\xc3\xa9 del negoci del gas i el petroli, per\xc3\xb2 la majoria de les seves inversions han recaigut a l'Edgo Grup, el seu grup d'empreses amb base a Londres que opera en les \xc3\xa0rees de contractaci\xc3\xb3, desenvolupament industrial, comer\xc3\xa7, distribuci\xc3\xb3 i representaci\xc3\xb3, desenvolupament de projectes, operacions i manteniment. Al-Masri \xc3\xa9s tamb\xc3\xa9 el cap del grup d'inversi\xc3\xb3 Padico, el qual controla 35 empreses que inclouen telecomunicacions (com l'operadora m\xc3\xb2bil Jawal), construcci\xc3\xb3, turisme (l'Intercontinental Hotel Group), energia, medi ambient, banca, finances i agricultura._NEWLINE_Entre els anys 1998 i 2000 va construir, a prop de Nablus, una casa que va anomenar Beit Falasteen, \xc2\xabCasa de Palestina\xc2\xbb, inspirada en la Villa Capra d'Andrea Palladio. _NEWLINE_Est\xc3\xa0 casat amb Angela Masri i t\xc3\xa9 quatre fills, Rabih, Mazen, Omar i Leith, i dues filles,\xc2\xa0Mai i Dina.\n_START_SECTION_\nCarrera pol\xc3\xadtica\n_START_PARAGRAPH_\nEl 16 de novembre de 2007, al-Masri va llan\xc3\xa7ar un moviment pol\xc3\xadtic propi, rival de\xc2\xa0Fatah i Hamas, anomenat el F\xc3\xb2rum de Palestina.\xc2\xa0Ha declinat ofertes per esdevenir el primer ministre palest\xc3\xad en tres ocasions.\n_START_SECTION_\nEsfor\xc3\xa7os per la pau\n_START_PARAGRAPH_\nAl-Masri ha declarat que ha estat treballant durant els darrers 40 anys per aconseguir una pau duradora entre palestins i israelians. Li agradaria veure una Palestina independent vivint en pau i harmonia amb Israel. Al-Masri i el gran homes de negocis i emprenedor tecnol\xc3\xb2gic israeli\xc3\xa0\xc2\xa0Yossi Vardi van presentar la Iniciativa Trencant l'Imp\xc3\xa0s al F\xc3\xb2rum Econ\xc3\xb2mic Mundial celebrat al Mar Mort el maig de 2013.\xc2\xa0Varen assistir-hi el\xc2\xa0rei Abd-Al\xc2\xb7lah II de Jord\xc3\xa0nia, amfitri\xc3\xb3 del f\xc3\xb2rum, John Kerry, Ximon Peres i Mahmoud Abbas. L'objectiu de la Iniciativa Trencant l'Imp\xc3\xa0s \xc3\xa9s animar i donar suport als dirigents pol\xc3\xadtics per treballar cap a un soluci\xc3\xb3 biestatal. Al-Masri ha declarat que seguir\xc3\xa0 \xc2\xa0treballant per aconseguir pau a trav\xc3\xa9s de la Iniciativa de Pau \xc3\x80rab 2002, la qual, com la Iniciativa de Fez, ofereix a Israel ple reconeixement i relacions normals amb els \xc3\xa0rabs en un complet context de pau."